เบี้ยวอีก! IFECจ่ายดบ.หุ้นกู้ไม่ครบ
เบี้ยวอีกแล้ว! IFEC จ่ายดอกเบี้ยหุ้นกู้จำนวน 3 พันลบ.ไม่ครบ ยันให้ความสำคัญกับเจ้าหนี้ทุกราย 
5 พ.ค. 2560

บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ระบุว่า ตามที่บริษัทออกหุ้นกู้เสนอขายผู้ลงทุนรายใหญ่ มูลค่า 3 พันล้านบาท อายุ 2 ปี ครบกำหนดไถ่ถอนในวันที่ 5 พ.ย.60 และครบกำหนดชำระดอกเบี้ยหุ้นกู้ในวันที่ 5 พ.ค.นั้น บริษัทมีความประสงค์ที่จะชำระดอกเบี้ยหุ้นกู้ดังกล่าว โดยเบื้องต้นบริษัทได้ดำเนินการชำระดอกเบี้ยหุ้นกู้บางส่วนแล้ว 
ทั้งนี้ บริษัทได้ให้ความสำคัญกับเจ้าหนี้ทุกราย และตระหนักถึงปัญหาหนี้สินของบริษัท จึงได้เร่งให้มีการจัดประชุมคณะกรรมการเพื่อแต่งตั้งที่ปรึกษาทางการเงินเพื่อหาแนวทางแก้ไขปัญหาหนี้สินของบริษัท
นอกจากนี้บริษัทอยู่ระหว่างการติดต่อแหล่งเงินทุนเพื่อเข้ามาสนับสนุนการดำเนินงานบริหารและแก้ไขปัญหาหนี้สินของบริษัท ซึ่งจะทำให้สามารถปลด SP ได้โดยเร็ว เพื่อรักษาประโยชน์ของเจ้าหนี้ ผู้ถือหุ้นและผู้ถือหลักทรัพย์ของบริษัทต่อไป
อย่างไรก็ตาม หากบริษัทยังไม่สามารถแก้ไขปัญหาหนี้สินและการปิดงบการเงิน จะส่งผลให้ IFEC ยังคงติดเครื่องหมายห้ามการซื้อขายหลักทรัพย์ (SP) ต่อไป